27/09/2013 | Administración LocalMunicipal
Santiago de Compostela
Área de Servizos Sociais
Bases e convocatoria de subvencións para o fomento de actividades a prol da igualdade e do movemento asociativo de mulleres, para o ano 2013

A Xunta de Goberno Local, na sesión do 19/09/2013, previa declaración de urxencia, acordou a aprobación do seguinte asunto: 1. FINALIDADE E OBXECTO Coa finalidade de contribuír ao finanzamento de actividades do movemento asociativo de mulleres de Compostela, a Concellaría da Área de Servizos Sociais, a través do Departamento de Muller e Igualdade, realiza a presente convocatoria pública, en réxime de concorrencia competitiva, para fomentar a realización de actividades polas asociacións deste municipio, ás que fai referencia a base 4 desta convocatoria. É obxecto da presente convocatoria o fomento de actividades que favorezan o desenvolvemento integral da muller, promovan a súa participación activa en todos os eidos e contribúan a facer efectiva a igualdade entre mulleres e homes. Para a finalidade e obxecto indicada, e de conformidade coas competencias atribuídas ao municipio pola Lei 7/1985, do 2 de abril, reguladora das bases do réxime local; a Lei 5/1997, do 22 de xullo, de Administración Local de Galicia; e consonte o RDL 2/2004, do 5 de marzo, polo que se aproba o texto refundido da Lei reguladora das facendas locais; a Lei 38/2003, do 17 de novembro, xeral de subvencións; a Lei 9/2007, do 13 de xuño de subvencións de Galicia e demais normas de aplicación, convócanse subvencións, por un importe de 17.000,00 €, con cargo á aplicación orzamentaria 140 23200 48901/2013.2. ACTIVIDADES E GASTOS SUBVENCIONABLES A presente convocatoria está dirixida a subvencionar actividades que persigan, entre outros, os seguintes obxectivos contidos no III Plan de Igualdade do Concello de Santiago: – Sensibilizar e potenciar a igualdade de oportunidades e trato nos diversos ámbitos da sociedade, especialmente na loita contra a violencia de xénero. – Sensibilizar e potenciar a necesidade de que homes e mulleres actúen corresponsablemente nas funcións e tarefas familiares e do fogar. – Formar e informar ás mulleres do eido rural sobre melloras para o desenvolvemento deste sector produtivo. – Promover accións relacionadas coa saúde das mulleres e o seu benestar xeral. – Promover a práctica de actividades físicas para acadar unha mellor calidade de vida. – Potenciar o asociacionismo feminino e a participación das mulleres en todos os ámbitos. – Potenciar as relacións entre as mulleres e a súa participación en actividades de ocio e tempo libre dun xeito lúdico pero mantendo unha parte didáctica. – Promocionar o acceso e uso das novas tecnoloxías. Considéranse gastos subvencionables aqueles que de maneira indubitada respondan á natureza das actividades subvencionadas (campañas, cursos, talleres, xornadas, seminarios, obradoiros, charlas, publicidade, etc.) e sexan realizados durante o período comprendido entre o 1 de xaneiro e o 30 de novembro de 2013.3. ACTIVIDADES EXCLUÍDAS DE SUBVENCIÓN As actividades excluídas destas subvencións e que non poderán ser obxecto da mesma son: a) Viaxes de carácter lúdico ou cultural. b) Festas e outras actividades semellantes. c) Aluguer de locais e mantemento destes. d) Compra de bens inventariables. e) Gastos estruturais da entidade beneficiaria. f) Pinchos, cafés ou gastos similares. g) Adquisición de obsequios e agasallos.4. ENTIDADES BENEFICIARIAS Terán a condición de entidades beneficiarias as asociacións de mulleres, secretarías da muller dos sindicatos e vogalías da muller das asociacións de veciños do Concello de Santiago que cumpran os seguintes requisitos: a) Estar inscritas no rexistro municipal de asociacións e, no caso de estalo, ter actualizados todos os seus datos, polo que calquera cambio xurdido dende a súa inscrición ou última actualización, deberá comunicarse por escrito ao Departamento de Muller e Igualdade xunto á solicitude. b) Carecer de fins de lucro. c) Desenvolver principalmente as súas actividades no Concello de Santiago de Compostela. d) Estar ao corrente, no seu caso, nas xustificacións doutras subvencións concedidas polo Concello de Santiago. a) Estar ao corrente no cumprimento das súas obrigas tributarias e sociais e non ser debedora por resolución de procedemento de reintegro. e) Non estar incluídas nalgún dos supostos de prohibición ou incompatibilidade previstos no artigo 13 da Lei 38/2003, do 17 de novembro, xeral de subvencións. Non terán a condición de beneficiarias as entidades arriba sinaladas nas que concorran algunha das circunstancias indicadas no apartado 2º) e 3º) do artigo 13 da Lei 38/2003, de 17 de novembro, xeral de subvencións, ou apartados 2º) e 3º) do artigo 10 da Lei 9/2007, de 13 de xuño, de subvencións de Galicia.5. OBRIGAS DAS ENTIDADES BENEFICIARIAS Son obrigas das entidades beneficiarias da presente subvención: b) Cumprir os obxectivos e realizar as actividades que fundamentaron a concesión da subvención. c) Xustificar diante da Concellaría da Área de Servizos Sociais a realización das actividades, así como o cumprimento dos requisitos, condicións e finalidade que determinaron a concesión da subvención. d) Aportar canta información sexa requirida polo Departamento de Muller e Igualdade e polo órgano concedente. e) Someterse ás actuacións de comprobación que sinale o Departamento de Muller e Igualdade e o órgano concedente. f) Comunicar ao Departamento de Muller e Igualdade da Concellaría da Área de Servizos Sociais tanto a solicitude como a obtención doutras subvencións ou axudas que financien as actividades obxecto da presente subvención. Esta comunicación deberá facerse no momento en que se teña coñecemento e, en todo caso, con anterioridade á xustificación da aplicación dada aos fondos percibidos. g) Estar ao corrente no cumprimento das súas obrigas tributarias e sociais e non ser debedora por resolución de procedemento de reintegro. h) Difundir e darlle a debida publicidade á colaboración e finanzamento da Concellaría da Área de Servizos Sociais do Concello de Santiago, o que deberá acreditarse debidamente na memoria da actividade que se presente como xustificación. i) Conservar os documentos xustificativos da aplicación dos fondos recibidos, incluso os documentos electrónicos, en tanto poidan ser obxecto das actuacións de comprobación e control. j) Proceder o reintegro dos fondos recibidos nos supostos contemplados na base 14 desta convocatoria.6. SOLICITUDES E DOCUMENTACIÓN As solicitudes de subvención, conforme ao formulario incluído como Anexo 1, presentaranse no Rexistro Xeral do Concello ou nos seguintes rexistros auxiliares: Centro Sociocultural do Ensanche, rúa Frei Rosendo Salvado 14-16, baixo e no edificio municipal “Cersia Empresa”, avenida do Alcalde Raimundo López Pol s/n ou, en calquera dos lugares indicados no apartado 4), do artigo 38, da Lei 30/1992, do 26 de novembro, de réxime xurídico das administracións públicas e do procedemento administrativo común. Á solicitude deberá achegarse a seguinte documentación: a) Orzamento de ingresos e gastos das actividades obxecto de subvención. b) Memoria explicativa das actividades, con indicación da data e lugar de realización, responsables do desenvolvemento da actividade, obxectivo e fins concretos aos que se destinarán os fondos e o número de persoas beneficiarias, directa ou indirectamente pola actividade. Calquera modificación destas circunstancias debe ser autorizada polo Departamento de Muller e Igualdade. c) Certificación emitida pola asociación ou entidade solicitante na que se acredite a identidade das persoas que ostenten cargos, con indicación do cargo que desempeñan e enderezo social da beneficiaria. d) Estatutos polos que se rexe a entidade. e) Fotocopia, debidamente compulsada, do código de identificación fiscal (CIF). f) Certificación emitida por unha entidade financeira dos datos da conta bancaria onde se efectuará o pagamento da subvención concedida. De conformidade co disposto no apartado f), do artigo 35, da Lei 30/1992, do 26 de novembro, de réxime xurídico das administracións públicas e do procedemento administrativo común, a documentación contida nos apartados c), d), e) e f) non será preciso aportala se xa está en poder do Concello, sempre que non sufrira ningunha modificación, debendo de facer constar expresamente esta circunstancia na solicitude. De dito extremo deberá incorporarse informe do Departamento de Muller e Igualdade que acredite ter constancia desa documentación e nos supostos de imposibilidade material de obter o documento, o órgano competente poderá requirir á/ao solicitante a súa presentación ou, no seu defecto, a acreditación por outros medios dos requisitos aos que se refire o documento, con anterioridade á formulación da proposta de resolución.7. PRAZO DE PRESENTACIÓN DE SOLICITUDES As solicitudes presentaranse, no prazo de 10 días hábiles, contados a partir do día seguinte á publicación da convocatoria no Boletín Oficial da Provincia.8. SUBSANACIÓN E MELLORA DAS SOLICITUDES As solicitudes que incumpran os requisitos establecidos nestas bases ou a documentación presentada fose incompleta, non se admitirán a trámite, sen prexuízo do establecido no artigo 71 da dita Lei 30/1992, do 26 de novembro, modificada pola Lei 4/1999, do 13 de xaneiro, para a subsanación e mellora da solicitude, polo que se requirirá á entidade solicitante para que no prazo improrrogable de dez días subsane a deficiencia ou presente os documentos requiridos, indicándolle, que de non facelo, entenderase que desiste da súa solicitude e se procederá ao seu arquivo, previa resolución que deberá ser ditada nos termos previstos no artigo 42 da Lei 30/1992.9. CRITERIOS OBXECTIVOS DE CONCESIÓN DA SUBVENCIÓN A concesión da subvención suxeitarase en todo caso aos seguintes criterios: a) Colaboración co concello no desenvolvemento da súa actividade dirixida á muller, ata 3 puntos. b) Carácter periódico e permanente das actividades obxecto da subvención, ata 3 puntos. c) Ámbito de aplicación da actividade e o colectivo da poboación ao que vai dirixido, directa ou indirectamente, con indicación do perfil e número de mulleres beneficiarias, ata 1,5 puntos. d) O caracter innovador e non habitual da actividade a subvencionar, ata 2,5 puntos.10. INSTRUCIÓN DO PROCEDEMENTO E CONCESIÓN DAS SUBVENCIÓNS As subvencións obxecto desta convocatoria tramitaranse en réxime de concorrencia competitiva, comparando as solicitudes presentadas e establecendo unha prelación entre elas, consonte os criterios de concesión establecidos nestas bases e adxudicando, co límite fixado na base 11 desta convocatoria, dentro do crédito dispoñible, aquelas que obteñan a maior valoración en aplicación dos ditos criterios. A valoración das solicitudes de subvencións corresponderá a unha Comisión Avaliadora, nomeada para tal efecto polo titular da Concellaría da Área de Servizos Sociais, entre o persoal do Departamento de Muller e Igualdade, e da que formará parte o vicesecretario municipal ou funcionario/a no que delegue. O/a secretario/a redactará a correspondente acta de cada sesión da comisión. O Departamento de Muller e Igualdade será o órgano competente para a instrución do procedemento, que deberá verificar o cumprimento das condicións impostas nestas bases para adquirir a condición de beneficiaria, e fará constar que da información que obra no seu poder se desprende que as entidades beneficiarias cumpren os requisitos necesarios para acceder ás subvencións. Rematada a instrución do procedemento, o expediente remitiráselle á Comisión Avaliadora que avaliará as solicitudes de subvencións, poñendo de manifesto os criterios utilizados consonte os contidos nestas bases, e emitirá o seu informe no que se concretará o resultado da avaliación efectuada, ao abeiro dos criterios fixados na base 9 desta convocatoria. O órgano instrutor realizará de oficio cantas actuacións estime necesarias para a determinación, coñecemento e comprobación dos datos en virtude dos cales se deba formular a proposta de resolución e, á vista do expediente e do informe da antedita comisión formulará a proposta de resolución, á que se refire o artigo 24 da LXS, que incluirá a relación das entidades solicitantes, a actividade/s para as que se solicita a subvención, a puntuación obtida e o sentido da resolución: concesión ou denegación e, nos casos de concesión, o importe da subvención que se concede. A Xunta de Goberno Local é o organo competente para a concesión de subvencións, e ditará resolución motivada segundo o disposto nestas bases e consonte coa antedita proposta de resolución. O seu acordo porá fin á vía administrativa e notificaráselle ás entidades solicitantes na forma prevista no artigo 58 da Lei 30/1992, do 26 de novembro, de réxime xurídico das administracións públicas e do procedemento administrativo común O prazo máximo para a resolución e a notificación non poderá exceder de 3 meses dende a publicación da convocatoria, transcorrido o mesmo sen terse notificado a resolución expresa, as persoas interesadas poderán entender desestimada por silencio administrativo a súa solicitude. A concesión en firme das subvencións xerará un dereito a favor da entidade beneficiaria e correlativo compromiso de gasto para o Concello, que só será esixible cando se acredite o cumprimento das finalidades que motivaron a súa concesión.11. CONTÍA Poderá subvencionarse o cen por cen do orzamento presentado, non podendo superar, en todo caso, a contía máxima da subvención que é de 1.500,00 €. En todo caso a concesión de subvencións estará suxeita á existencia do crédito orzamentario correspondente.12. COMPATIBILIDADE Estas subvencións serán compatibles con calqueira outras subvencións ou axudas procedentes de calquera outra administración ou de entes públicos nacionais, da Unión Europea ou de organismos internacionais. A entidade beneficiaria deberá comunicarlle ao Concello de Santiago a solicitude e obtención doutras subvencións ou axudas que financien a actividade ou actividades subvencionadas. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada ós fondos recibidos. En calquera caso, o importe total da subvención non poderá superar o custo total da actividade subvencionada; caso no que se procederá na forma prevista no artigo 34 do RD 887/2006, de 21 de xuño, polo que se aprobou o Regulamento da Lei xeral de subvencións.13. XUSTIFICACIÓN E PAGAMENTO DA SUBVENCIÓN O prazo para a xustificación da subvención rematará o 30 de novembro de 2013, e as entidades beneficiarias deberán presentar debidamente cumprimentado o Anexo 2, que se recolle nestas bases coa documentación que de seguido se detalla, no Rexistro Xeral do Concello, ou nos seguintes rexistros auxiliares: Centro Sociocultural do Ensanche, rúa Frei Rosendo Salvado 14-16, baixo e no edificio municipal “Cersia Empresa”, avenida do Alcalde Raimundo López Pol s/n ou, en calquera dos lugares indicados no apartado 4), do artigo 38, da Lei 30/1992, do 26 de novembro, de réxime xurídico das administracións públicas e do procedemento administrativo común, que revestirá a forma de rendición da conta xustificativa: a) Memoria debidamente asinada pola/o representante legal da entidade que acredite ter cumprida a finalidade da subvención mediante a realización das actividades e o grao de cumprimento de obxectivos. b) Xustificantes dos gastos realizados dentro do período subvencionable, que serán facturas ou documentos substitutivos orixinais ou copias compulsadas, polo importe total dos gastos realizados na totalidade do proxecto. En caso de que non se xustifique cumpridamente o total do proxecto, a cantidade concedida reducirase proporcionalmente para cumprir os límites sinalados nestas bases. Ditos xustificantes deberán conter os seguintes requisitos esixidos legalmente: – Número e, no seu caso, serie. – Nome e apelidos ou denominación completa, tanto do obrigado a expedir a factura como do destinatario das operacións, que deberá ser a entidade beneficiaria. – Número de identificación fiscal (NIF ou CIF) – Enderezo (tanto do expendedor como do tomador da factura) – Descrición das operacións, consignándose todos os datos necesarios para a determinación da base imponible do IVE; o seu importe, incluíndo o prezo unitario sen imposto de ditas operacións. Nas facturas emitidas por entidades exentas de IVE, achegarase o documento xustificativo de tal situación. – Lugar e data de emisión. Os gastos de persoal necesarios para a execución da actividade xustificaranse coa presentación do contrato de traballo, as nóminas e boletíns de cotización á Seguridade Social (TC1 e TC2) debidamente selados pola oficina recadadora. Deberá presentarse, ademais, unha certificación relativa ás cotizacións que a entidade abona por cada un dos traballadores ou traballadoras implicados na actividade, indicando a porcentaxe e o importe que abona por cada un deles cada mes. No caso da contratación dos servicios dun profesional autónomo, deberá presentarse a factura, coa retención efectuada do IRPF e a aplicación do IVE, se procede. Para posibilitar o control da concorrencia de subvencións, cada documento orixinal que se devolva á entidade beneficiaria deberán ser estampillado polo Departamento de Muller e Igualdade, mediante un selo no que se indique a subvención para cuxa xustificación foron presentados, así como se o importe do xustificante se imputou total ou parcialmente á subvención, e a contía exacta que resulta afectada. c) Xustificantes do pagamento efectivo dos gastos realizados. Unicamente se considerará gasto realizado o efectivamente pagado con anterioridade á finalización do prazo de xustificación. Se a factura foi pagada en efectivo, deberá constar na mesma o selo da empresa, con indicación de “recibí ou pagado” e a sinatura. No caso de que sexa pagada por transferencia bancaria, deberá achegarse comprobante da transferencia realizada no que se especifique o concepto da mesma. k) Certificación ou declaración responsable de estar ao corrente no cumprimento das súas obrigas tributarias co Concello, coa Axencia Tributaria e coa Seguridade Social e non ser debedora por resolución de procedemento de reintegro (este requisito débese acreditar necesariamente para poder realizar o pagamento da subvención) l) Acreditación do requisito de publicidade previsto na base 5ª, segundo o modelo contido no anexo III desta convocatoria. Consonte o artigo 70.3 do RD 887/2006, do 21 de xullo, transcorrido o prazo establecido para a xustificación sen terse presentado a mesma perante o órgano administrativo competente, este requirirá ao beneficiario para que, no prazo improrrogable de quince días, sexa presentada a xustificación da subvención. A falla de presentación da xustificación no antedito prazo levará consigo a esixencia do reintegro e demais responsabilidades establecidas na Lei 38/2003, xeral de subvencións. A presentación da xustificación no prazo adicional establecido neste apartado non eximirá á entidade beneficiaria das sancións que, conforme á antedita Lei, correspondan. Cumpridas as esixencias de documentación citadas e, con proposta do órgano xestor, remitiráselle o expediente á Intervención Xeral Municipal para que emita o preceptivo informe de fiscalización. Se este é favorable, a Xunta de Goberno Local resolverá a aprobación do recoñecemento da obriga a favor da entidade beneficiaria e tramitarase a correspondente orde de pagamento da subvención. O pagamento das subvencións materializarase mediante ingreso na conta da entidade financeira sinalada entidade beneficiaria na documentación que achegue, ou, de ser o caso, mediante talón nominativo ao seu favor.14. INCUMPRIMENTO, REINTEGROS E SANCIÓNS O incumprimento das obrigas contidas nestas bases reguladoras ou na demais normativa de aplicación, así como das condicións que, no seu caso, se establezan no acordo de concesión, e, en todo caso, a obtención concorrente de subvencións ou axudas por outras administracións ou entes públicos ou privados, dará lugar á perda do dereito ao cobro da subvención, ou á devolución total ou parcial das subvencións concedidas, así como os xuros de demora correspondentes. Para facer efectiva dita devolución, tramitarase o oportuno procedemento de reintegro, de conformidade co previsto no capítulo II, do título III do RD 887/2006, do 21 de xullo, polo que se aproba o Regulamento da Lei 38/2003 e nas Bases de execución do orzamento do exercicio de 2013. Ás entidades beneficiarias das subvencións reguladas nestas bases seralles de aplicación o réxime de infraccións e sancións previsto no título IV da Lei 38/2003, do 17 de novembro, xeral de subvencións e demais normativa aplicable.15. SEGUIMENTO, CONTROL E INSPECCIÓN O Concello de Santiago, polos medios que estime oportunos e conforme á lexislación vixente en materia de subvencións, comprobará a realización das actividades e o cumprimento dos requisitos e condicións baixo os cales se concedeu a axuda.16. RÉXIME DE RECURSOS Contra os actos ditados en aplicación das presentes bases, os interesados poderán interpoñer os recursos previstos no titulo VII da Lei 30/1992, de 26 de novembro, de réxime xurídico das administracións públicas e do procedemento administrativo común, ou calquera outro adecuado a dereito.17. NORMA FINAL En todo o non previsto nas presentes bases, será de aplicación as normas básicas da Lei 38/2003, do 17 de novembro, xeral de subvencións e o seu regulamento de desenvolvemento aprobado polo RD 887/2006, do 21 de xuño; a lexislación básica do Estado de réxime local; a Lei 9/2007, do 13 de xuño de subvencións de Galicia e o seu Regulamento aprobado polo Decreto 11/2009, do 8 de xaneiro; as bases de execución do orzamento do Concello de Santiago para o ano 2013; as restantes normas de dereito administrativo que sexan de aplicación e, no seu defecto, as normas de dereito privado Santiago de Compostela, 19 de setembro de 2013 O vicesecretario Por delegación: A xefa de servizo da Área de BenestarSocial Sebastian Constantin Noelia Mercedes Aloy Quizhpe Decreto do 03/01/2012